b'\n_START_ARTICLE_\nAskvin\n_START_PARAGRAPH_\nAskvin ali Askuin (v virih Aschuuin, Ascuvin), 11. stoletje, je bil odvetnik Heme Sel\xc5\xa1ko-bre\xc5\xa1ke oziroma njenega mo\xc5\xbea Viljema II, po njem se imenuje plemi\xc5\xa1ka rodbina Askvincev._NEWLINE_Bil naj bi sorodnik Heme Sel\xc5\xa1ko-bre\xc5\xa1ke, \xc5\xbeene mejnega grofa Viljema II in hkrati njen odvetnik v samostanu Krka. Po smrti Viljema II. in njegovih dveh sinov je ovdovela Hema ve\xc4\x8dino velikanske dedi\xc5\xa1\xc4\x8dine darovala cerkvi, z obse\xc5\xbenim preostankom pa so se okoristili dru\xc5\xbeinski sorodniki, med drugim tudi Askvin. Askvin se sicer pojavlja v nepristnih listinah iz let 1043 in 1045. Askvinska rodbina, ki jo poleg Askvina predstavljata tudi potomca Starchand I. in Starchand II., je imela v svojih rokah dele Savinjskega ozemlja. Askvinci se v 11. stoletju nahajajo pribli\xc5\xbeno na istem obmo\xc4\x8dju, kjer v 12. stoletju sre\xc4\x8damo Savinjske oziroma \xc5\xbdovne\xc5\xa1ke gospode; hipoteza o askvinskem poreklu grofov Celjskih se danes zdi najbolj verjetna. Po Kronesu naj bi bili \xc5\xbdovne\xc5\xa1ki potomci leta 1103 poslednji\xc4\x8d omenjenega askvinovca Ulrika, sina Starchanda II.'